
Parlamentul României

Camera Deputaţilor

Comisia pentru muncă şi protecţie socială
	Bucureşti,
	4 februarie 2026

	Nr.
	7c-9/170/2019


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative privind regimul cumulului pensiilor cu veniturile salariale provenite din cadrul autorităţilor şi instituţiilor publice, trimisă Comisiei pentru muncă şi protecţie socială pentru dezbatere pe fond, cu adresa nr. Plx 137/2019 din 13 martie 2019.
PREŞEDINTE,
ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	4 februarie 2026

	Nr.
	7c-9/170/2019


R A P O R T

asupra propunerii legislative privind regimul cumulului pensiilor cu veniturile salariale provenite din cadrul autorităţilor şi instituţiilor publice
În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială a fost sesizată, prin adresa nr. Plx 137/2019 din 13 martie 2019, cu dezbaterea pe fond a propunerii legislative privind regimul cumulului pensiilor cu veniturile salariale provenite din cadrul autorităţilor şi instituţiilor publice.
Propunerea legislativă are ca obiect de reglementare interzicerea cumulului pensiilor acordate în sistemul public de pensii şi în sistemele neintegrate acestuia cu veniturile salariale sau asimilate salariilor, realizate din exercitarea unei activităţi pe bază de contract individual de muncă, raport de serviciu sau în baza actului de numire în cadrul autorităţilor şi instituţiilor publice centrale şi locale, precum şi în cadrul regiilor autonome, societăţilor naţionale, companiilor naţionale şi societăţilor comerciale la care capitalul social este deţinut integral sau majoritar de stat ori de o unitate administrativ-teritorială.
La întocmirea prezentului raport, comisia a avut în vedere:

· avizul negativ al Consiliului Legislativ (nr. 1239/28.12.2018);
· avizul negativ al Consiliului Economic şi Social (nr. 6398/11.12.2018);
· avizul negativ al Comisiei pentru buget, finanţe şi bănci 
(nr. 4c-2/202/02.04.2019);
· avizul negativ al Comisiei juridice, de disciplină şi imunităţi                    (nr. 4c-13/236/02.04.2019);
· avizul negativ al Comisiei pentru administraţie publică şi amenajarea teritoriului (nr.4c-7/105/26.03.2019);
· avizul favorabil al Comisiei pentru drepturile omului, culte şi problemele minorităţilor naţionale (nr. 4c-6/230/20.03.2019);
· avizul negativ al Comisiei pentru egalitatea de şanse pentru femei şi bărbaţi (nr. 4c-20/155/09.04.2019);
· punctul de vedere al Ministerului Finanţelor (nr.63639/14.01.2019)

· punctul de vedere, negativ, al Guvernului (nr. 222/22.02.2019).

Iniţiativa legislativă a fost dezbătută în şedinţele comisiei din 03.03.2021, 28.10.2021, 05.09.2023 şi 26.01.2026.

La dezbaterile care au avut loc în şedinţa comisiei din 26 ianuarie 2026 au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, din partea Ministerului Muncii, Familiei, Tineretului și Solidarității Sociale:

- dna Silvia Dinică - Secretar de Stat 

- dl Eduard Corjescu - director general.
La lucrări au participat membrii comisiei conform listei de prezenţă.

Raportul a fost adoptat cu unanimitate de voturi.
Propunerea legislativă a fost respinsă de Senat, în calitate de primă Cameră sesizată, în şedinţa din 11.03.2019.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare.

În raport cu obiectul şi conţinutul său, propunerea legislativă face parte din categoria legilor organice.

În urma finalizării dezbaterilor asupra propunerii legislative şi a documentelor conexe, membrii comisiei au hotărât să transmită plenului Camerei Deputaţilor prezentul raport, de respingere a propunerii legislative, din următoarele considerente:
Soluția legislativă este insuficient argumentată și documentată, nefiind luate în considerare la elaborarea sa interesul social, politica legislativă a statului român şi cerinţele corelării cu ansamblul reglementărilor interne, aşa cum prevede art.6 alin.(1) teza a II-a din Legea nr.24/2000.
Interdicțiile și obligațiile impuse afectează atât dreptul la pensie prevăzut de art.47 alin.(2) din Constituţie, cât și dreptul la muncă consacrat prin art. 41 din legea fundamentală.
Potrivit art. 47 din Constituţia României, republicată, pensia este un drept fundamental, garantat în întregime şi se datorează pentru munca prestată în trecut. Salariul constituie retribuţia angajatului pentru munca prezentă, datorată de angajator. Instituirea unor măsuri care ar interzice cumulul pensiei cu salariul se poate realiza numai în urma unei analize atente, întrucât poate fi dificil de înlocuit o persoană cu o temeinică pregătire de specialitate şi experienţă acumulată în domeniul în care şi-a desfăşurat activitatea. Lipsa personalului cu experienţă poate produce blocaje şi dezechilibre la nivelul bunei funcţionări a instituţiilor statului.
În considerarea prevederilor constituţionale şi a jurisprudenţei Curții Constituționale interdicția propusă constituie o restrângere a dreptului la pensie şi a dreptului la muncă, restrângere care însă nu se realizează în condiţiile stabilite prin art.53 din Constituţie. Măsura trebuie să fie proporţională cu situaţia care a determinat-o, să fie aplicată în mod nediscriminatoriu și fără a aduce atingere existenței dreptului sau a libertății. De asemenea, prin adoptarea acestor măsuri s-ar genera discriminări între categoriile de pensionari, limitându-se dreptul la muncă al pensionarilor care ar dori să desfăşoare activitate salariată sau similară în sistemul bugetar, măsurile fiind susceptibile să încalce prevederile art.16 alin.(1) coroborate cu art.41 alin.(1) din Constituţie referitoare la egalitatea în faţa legii, respectiv la interzicerea îngrădirii dreptului la muncă.
S-a apreciat că în actuala redactare, propunerea legislativă nu poate fi promovată, întrucât urmăreşte interzicerea cumulului pensiei cu veniturile salariale sau asimilate, obţinute în sistemul bugetar, în absenţa întrunirii condiţiilor de obiectivitate, rezonabilitate şi proporţionalitate, impuse de principiul nediscriminării şi de prevederile constituţionale ale art.53 referitoare la restrângerea exerciţiului unor drepturi, limitând, în chiar substanţa lor, dreptul la muncă şi dreptul la pensie.

PREŞEDINTE,



SECRETAR,

Adrian Solomon 


Marius-Constantin Budăi

Şef birou Lidia Vlădescu

Consilier parlamentar Daniela Toma

